
Tiedote
Kansainvälinen palliatiivisen hoidon ja saattohoidon viikko 5.–11.10.2026
Kansainvälisen palliatiivisen hoidon ja saattohoidon viikon tarkoituksena on lisätä ja vahvistaa kansalaisten, ammattilaisten ja päättäjien tietoisuutta palliatiivisesta hoidosta ja saattohoidosta. Palliatiivisen hoidon kehittämisen keskeisenä tavoitteena on mahdollistaa potilaan tarpeiden ja toiveiden mukainen palliatiivinen hoito ja saattohoito oikeaan aikaan ja oikeassa paikassa.
Vuoden 2026 teemana on
Minun hoitoni – minun oikeuteni palliatiiviseen hoitoon
Viikon aikana eri puolilla Suomea järjestetään tapahtumia ja jaetaan tietoa palliatiivisesta hoidosta, saattohoidosta ja alueellisista palveluista.
Yleisötilaisuus Oodissa 10.10.2026
Suomen Palliatiivisen Hoidon Yhdistys ry (SPHY) järjestää yhteistyökumppaneidensa kanssa lauantaina 10.10.2026 Helsingin keskustakirjasto Oodissa kaikille avoimen ja maksuttoman yleisötilaisuuden Minun hoitoni – minun oikeuteni palliatiiviseen hoitoon.
Tilaisuudessa kuullaan läheisten ja asiantuntijoiden näkökulmia sekä keskustellaan siitä, mitä hyvä palliatiivinen hoito tarkoittaa ja miten oikeus siihen voidaan turvata.
Tilaisuutta voi seurata paikan päällä Oodin Maijansalissa sekä suorana lähetyksenä Yle Areenassa.
Tapahtuma on osa Suomen Palliatiivisen Hoidon Yhdistyksen valtakunnallista palliatiivisen hoidon ja saattohoidon kansalaisviestintähanketta.

Palliatiivisen hoidon ja saattohoidon määritelmä
Maailman terveysjärjestö WHO (World Health Organization) määritelmän mukaan palliatiivinen hoito on parantumatonta, etenevää tai henkeä uhkaavaa sairautta sairastavan potilaan aktiivista kokonaisvaltaista hoitoa. Sen tavoitteena on vähentää kärsimystä ja vaalia elämänlaatua.
Saattohoito on palliatiivisen hoidon viimeinen vaihe, joka ajoittuu yleensä viimeisiin elinviikkoihin tai -päiviin. Palliatiivisessa hoidossa kuolemaa pidetään normaalina tapahtumana. Tarkoituksena ei ole pidentää eikä lyhentää elämää, vaan tukea mahdollisimman hyvää elämänlaatua ja toimintakykyä elämän loppuun saakka sekä auttaa potilasta ja hänen läheisiään sopeutumaan sairauteen ja lähestyvään kuolemaan.
WHO arvion mukaan maailmanlaajuisesti kymmenet miljoonat ihmiset tarvitsevat vuosittain palliatiivista hoitoa. Suomessa palliatiivista hoitoa arvioidaan tarvitsevan vuosittain noin 70 000–75 000 ihmistä. Oikeus palliatiiviseen hoitoon ja saattohoitoon ei kuitenkaan toteudu Suomessa vielä yhdenvertaisesti.

